钦定古今图书集成/明伦汇编/官常典/第608卷 > 《送莫祠部督学贵州》梁·有誉
## 钦定古今图书集成/明伦汇编/官常典/第608卷 > 《送莫祠部督学贵州》梁·有誉

《献岁》星轺出汉京。南中鸟道入云平遥经迁史浮湘
处。肯让文翁化蜀名。恋阙梦悬春署月。登高诗满夜
郎城。莫嗟万里风烟迥。揽辔应怜报主情。

《却扫编》：曾尚书楙，喜理性之学，中年提举淮西学事，
游五祖山，凭栏恍若有所得者，因为偈曰：“四大本空，
五阴皆蕴，灵台一点，常现圆明。”

《元史世祖本纪》：“至元十八年十一月，袭封衍圣公孔
洙入觐，以为国子祭酒，兼提举浙东道学校事。”
《明外史陈选传》：“选字士贤，临海人。以御史督学南畿，
患士习浮夸，欲范以古礼，先颁冠婚祭射仪于学宫，
令岁时肄习。选每按部至，诸生相率行礼于前，周旋
磬折，弦管豆豋，洋洋翼翼，数十年未尝有也。作《小学
集注》”以教诸生，欲令措之践履。常止宿学宫，夜巡行
两庑，察其诵读。由是诸生竞劝，文教大兴。除试牍糊
名之陋，曰：“己不自信，何以信于人？”莅职三年，夏楚不
用，而人畏之若神明。成化六年迁河南副使。寻以选
善教，改督学政，立教一如南畿，学者咸庆得师。时汪
直被命出巡，都御史以下皆拜谒，选独徐入长揖直
曰：“君何官？”选曰：“提学副使。”直曰：“能大于都御史耶？”选
曰：“提学何可比都御史也？业沗，人师不敢先自诎辱。”
选词气严正，而诸生亦群集署外，直气慑，遂好语遣
之。

《张悦传》：“悦字时敏，成化中，出为江西佥事，改督浙江
学校，力拒请托。校士不糊名曰：‘我取自信而已。诸所
品第，众皆服，无后言’。”

《周孟中传》：“孟中字时可，历广西提学副使。孟中两督
学政，以正学勗士，士皆向风。”

《黄仲昭传》：“仲昭名潜，以字行，除江西提学佥事。严明
无所假借，诲士必于正学，士莫不率服其教。久之，再
疏乞休，日事著述，学者称为未轩先生。”

《丁玑传》。“玑字玉夫，擢广东提学副使，励诸生以正学，
不尚文艺，士多感发。岁馀入贺，至清远峡，水暴涨，舟
覆，举家溺焉，惟一子附他舟获免。”

《邵宝传》：“宝字国贤，无锡人。迁江西提学副使。至则率
诸生释菜周元公祠广白鹿书院学舍，以处来学者。
其教以致知力行为本，先行检而后文艺。江西俗好
阴阳家言，有亲死数十年不葬者，宝下教亲，未葬不
得与试，于是举葬者千计。宁王宸濠索诗文，峻却不
应。”

《岳州府志》：“姚文灏字秀夫，贵溪人。为湖广提学佥事。
过洞庭，舟几危，端坐不动，风止，泊舟登岳阳楼云：来
时行李萧然，去时行李萧然。岳阳楼下径过，此心无
愧苍天。”

《明外史夏寅传》：“寅字正夫，松江华亭人。成化中，迁江
西副使，提督学校。其教务先德行，士经激劝者，多为
闻人。”

《胡献传》：“献字时臣，扬州兴化人。武宗即位，擢广西提
学佥事。重行检，崇实学。试毕辄诣学宫，召诸生讲书
史，令人人自言其所得，而从容开谕之，各尽其意而
去。”

《胡铎传》：“铎字时振，馀姚人。迁提学副使。教士先理学，
特严朱陆之辨，诸生化之。时王守仁以良知教学者，
其说颇近陆氏。铎与守仁书曰：‘足下薄宋儒，以闻见
之知汨德性之知，知一而已。德性之知，不离闻见，闻
见之知，还归德性。怵惕恻隐之心，良知也，必乍见孺
子而后动，谁谓德性之离闻见乎？人非形性无所泊’”，
舍耳目闻见之知，德性亦无所自发也。《大学》论“修身
而及于致知，则固合德性闻见言之。宋儒居敬穷理
之说举其全，足下良知举其偏。”且谓“良知见成，不费
磨砺，爱亲敬长之良知，必要于达之天下；不屑箪豆
之良知，必要于万锺不受，谁能良知而见成也者？”守
仁不答。

《邵锐传》：“锐字思抑，仁和人，擢江西佥事，进福建副使，
俱董学政，令诸生诵习白鹿洞学规，凡守身处事立
言悉奉以为则，非是者即丽于罚。念建文朝忠臣湮没，命分宜祠祀黄子澄，漳州祠祀陈思贤、伍性原、陈
应宗、林玨、邹君默、曹廷瑞、吕贤，其他先贤祠墓悉为
修复。”

《广东通志》：“欧阳铎字崇道，泰和人。擢广东副使，改督
学。承魏校后，明礼教，崇行义，劝督有程。子弟资稍颖，
辄收之学，文义疏劣不即黜，再试靡进，乃黜之，并黜
其谠荡无行、累教不悛者。文体士习为之一变。所奖
拔多名士，考校毕归，豫拟经选，如陈思谦、唐穆、岑万
等无不左验，人服其藻鉴。”

《见闻录》：徐文贞为浙江督学时，有二生争贡，哗于堂
下，徐公阅卷自若。已而有二生逊贡，哗于堂下，徐公
亦阅卷自若。居顷之，召而谓曰：“我不欲使人争，但亦
不能使人让。诸生未尝读教条乎？连我也在教条里
头作不得主，诸生但照教条行事而已。”由是让者争
者皆自息。

《延休堂漫录》：伍文定初为常州推官，以简伉忤提学
御史陈琳，左迁起为嘉兴府同知。琳亦来为郡守，相
见握手道旧，欢若平生，彼此各无芥蒂，时两贤之。
《琬琰录》：马溪、田理为考功郎中，丙戌例当考察外官，
时临颍内阁冢宰各挟私怨，欲去广东、河南、陕西三
省提学。公乃昌言曰：“魏校、萧鸣凤、唐龙即今有数人
物，若欲考此三人，请先考理。”由是获免。公之保全善
类，以扶正气如此。

《明外史蒋信传》：“信字卿实，常德人。王守仁谪居龙场，
信事焉。后迁贵州提学副使。建书院二，廪群髦士其
中。龙场故有王守仁祠，为置祀田，坐擅离职守，除名。”
《何瑭传》：“瑭字粹夫，武陟人。嘉靖初，起山西提学副使，
以父忧不赴。服阕，起提学浙江。敦本尚实，士气为之
丕变。”

《王邦瑞传》：“邦瑞，字惟贤，宜阳人。以吏部郎中出为陕
西提学佥事。坐岁贡不中式五名以上，贬滨州知州，
再迁固原兵备副使，复提学陕西。”

《张邦奇传》：“邦奇，字常甫，鄞人。出为湖广提学副使，下
教曰：‘学不孔颜，行不曾、闵，虽文若雄褒，吾且斥之。在
任三四年，诸生竞劝。时世宗方为兴世子，献王遣之
就试，乃特设两案，己居北，而使世子居南。文成送入
学，世宗由此知邦奇。嘉靖初，起提学四川，以亲老乞
归。久之，桂萼掌吏部，去留天下提学官，起邦奇补福’”
建。

《黄佐传》：“佐字才伯，香山人。改广西督学政。佐乃正士
习，毁淫祠，举节孝，立乡社，择土民秀者为诸生，俾转
相谕告，猺獞感悦，寇掠为希。”

《潘恩传》：“恩字子仁，上海人，迁广西提学佥事。靖江王
禁护卫子弟毋就试，勒贿乃许。恩移牒长史，将上闻，
王惧乃止。”

《万士和传》。“士和字思节，迁贵州提学副使。地杂箐峒，
诸生荒鄙，不悦学。士和所至诲励，习尚渐移。”

《屠羲英传》。“羲英字淳卿，出为浙江提学副使。持法严，
诸生惕息奉教，部内贵族干渎无所徇。”

《窦之偁传》：“子偁字可扬，擢湖广提学副使，较阅公明
所甄录，悉知名士，士类悦服。悯楚宗人冤，驰疏请雪，
忤权相弗避。”

《陆深传》：“深字予渊，上海人，擢山西提学副使。时帝颁
御制《敬一箴》及《心箴》于天下学校，命提学官建亭勒
碑。前副使刘储秀未及举而深至会阳曲知县崔廷
槐素酷虐，一无辜杖死。其子诸生也，愬之御史赵镗，
镗反除诸生名。深不平，遂劾廷槐并及镗。镗亦劾深
违诏，不勒御制碑，解二人任。镗坐谪官，深御史逮问”
复职。已，改浙江，仍视学政。

《陈凤梧传》：“凤梧字文鸣，出为湖广提学佥事，公严自
持，诸生有黜者，巡抚都御史檄复廪膳，而巡按御史
送儒生入学者十数人，凤梧皆拒之。中官韦敬守武
当，骄甚，监司趋其旁门，且侧坐，凤梧不可，独与为钧
敌。转山西副使，仍督学政，巡按御史主监乡试，学臣
考第入场者，又会二司覆校更定，凤梧上疏争之，自”
是御史无敢侵越。

《唐胄传》：胄字平侯，琼山人，迁广西提学佥事，训诸生
以礼义，土官及猺蛮悉令遣子入学。官军讨古田贼，
久无功，胄遣使抚之，其魁曰：“是前唐使君令吾子入
学者。即解甲。”

《张岳传》：“岳字维乔，惠安人，出为广西提学佥事，行部
柳州，军以缺饷故，大哗，城门闭者五日。岳谓知府曰：
‘汝谓我学使者，不关守土事乎？令启门召之入，厉色
诘之，皆顿首言饥困状。岳立命平饷，悉散去。寻以计
禽首恶十八人，置之理，一军帖然’。”

《杨俊民传》：“俊民字伯章，迁河南提学副使。时高拱柄
政，其甥刘生得罪，杖而黜之。拱兄佥都御史捷殁，有
司请祠于乡。俊民恶捷，常手刃其子，弗许。”

《江玭传》：“玭字用良，仁和人。擢广西提学佥事，虽瘴乡，
必亲诣，不以牒。召试曰：‘吾不忍逸己以劳人也。力折

张舆马，饮食之奉，甲于他方，象犀珠贝诸珍异充牣
左右。玮一切屏去，较阅精明。会大吏建魏忠贤祠，欲
玮撰上梁文，遂毅然引去，归橐萧然，仍授徒自给。”
《赵参鲁传》：“参鲁字宗傅，鄞人，擢福建提学佥事。时居
正严法惩学校，诸学使者操士如束湿，参鲁独从宽
简。一日得父书，心动，投牒乞归，抚按坚留之，不得。”
《安陆府志》：“锺惺字伯敬，号退谷，竟陵人。以佥事提学
福建，性如冰霜，不喜交接世俗人。然待士以诚厚，荐
人”惟恐其知，因一见而知其人，卒以成名者甚众。考
兴化、延平、福州三府，以丁父忧去职。

《春明梦馀录》：“明初重督学之选，其盛时未论迨。至正
德末，御史萧鸣凤惩恶严，虽才不贷。副使魏校敦行
急，受欺不悔。副使李梦阳伸士节振萎，习士诵义不
休。其后督学官稍轻，柄其任者，非必有卓行实学，厌
士心如异时高者虚谈沽誉，劣者安禄养交，下者至
开幸门，听请托不忌。又巡历或二三岁乃一至，至不”
过浃旬月。独品所为，校试一日文而止，不复关行能。
考察他道艺。即甄考德行，亦独案郡县学官所报三
等簿奖汰之，不复有案质。甚乃惮巡行劳苦，独坐高
引，日月至大比，独委府州县类考而合试之，故士习
刓而人骛于奔趋。